Tα εμπορικά σήματα είναι εξαιρετικά συγκεκριμένα, υπό την έννοια ότι το σήμα σας θα ισχύει μόνο για το είδος ή την «κατηγορία» των προϊόντων ή υπηρεσιών για τα οποία επιθυμείτε προστασία. Τρίτοι θα μπορούν να χρησιμοποιούν το σήμα σας για προϊόντα ή υπηρεσίες που διαφέρουν από τις δικές σας. Για παράδειγμα, η λέξη «Δέλτα» μπορεί είναι εμπορικό σήμα τόσο μιας εταιρίας που εμπορεύεται γαλακτοκομικά προϊόντα όσο και μιας αεροπορικής εταιρίας.   Η αίτηση για καταχώριση εμπορικού σήματος θα πρέπει να προσδιορίζει και τα προϊόντα ή/και τις υπηρεσίες που θα καλύπτει το εμπορικό σας σήμα. Τα προϊόντα και οι υπηρεσίες χωρίζονται σε «κλάσεις».   Οι κλάσεις είναι κατηγορίες προϊόντων ή υπηρεσιών στις οποίες κατατάσσονται τα εμπορικά σήματα. Τα αγαθά και οι υπηρεσίες χωρίζονται διεθνώς σε 45 κατηγορίες, κλάσεις εμπορίου. Στις θέσεις 1-35 βρίσκουμε τα αγαθά, ενώ από 36-45 κατηγοριοποιούνται οι υπηρεσίες. Ανάλογα με τις κατηγορίες που καλύπτει ένα σήμα, κατατίθεται και καταχωρείται στις αντίστοιχες κλάσεις εμπορίου, είτε αφορά γενικό σήμα εταιρείας είτε συγκεκριμένου προϊόντος.   Η διαδικασία κατάταξης των προϊόντων/υπηρεσιών που θα διακρίνει το σήμα σε κλάσεις καθώς και η διατύπωση αυτών είναι αποφασιστικής σημασίας για την προστασία ενός σήματος και χρήζει προσοχής και συμβουλευτικής. Επίσης σημαντικό είναι να προβλέπονται και μελλοντικές δραστηριότητές σας, καθώς μετά την κατάθεση της αίτησης για καταχώριση σήματος δεν επιτρέπεται καμία προσθήκη.   Επομένως, αν αποφασίσετε μελλοντικά να επεκταθείτε και σε άλλη κλάση την οποία δεν είχατε προβλέψει κατά την κατάθεση, θα χρειαστεί να καταθέσετε εκ νέου σήμα για την νέα αυτή κλάση.